มาตรการกระตุ้นเศรษฐกิจชิมช้อปใช้ ประสบผลสำเร็จกระตุ้นการใช้จ่ายทั่วประเทศถึง 12,450 ล้านบาท
มาตรการกระตุ้นเศรษฐกิจชิมช้อปใช้ ประสบผลสำเร็จกระตุ้นการใช้จ่ายทั่วประเทศถึง 12,450 ล้านบาท นายยุทธศักดิ์ สุภสร ผู้ว่าการการท่องเที่ยวแห่งประเทศไทย เปิดเผยว่า จากการดำเนินมาตรการกระตุ้นเศรษฐกิจ ชิมช้อปใช้ ทั้ง 2 เฟสที่ผ่านมาถือว่าประสบความสำเร็จโดยมีผู้ได้รับสิทธิ์โครงการทั่วประเทศจำนวนกว่า 12.9 ล้านคน คิดเป็นมูลค่าการใช้จ่ายจำนวนกว่า 12,450 ล้านบาท ดังนั้นเพื่อเป็นการกระตุ้นเศรษฐกิจต่อเนื่องรัฐบาลจึงจัดมาตรการเฟส 3 รองรับการใช้จ่ายของประชาชนช่วงปลายปีโดยเป็นการให้สิทธิ์การใช้จ่ายผ่าน G-Wallet ช่อง 2 แบบสามารถนำไปใช้ได้ทุกจังหวัด จำนวน 2 ล้านคน เปิดให้ลงทะเบียนวันที่ 14 - 15 พฤศจิกายน 2562 วันละ 750,000 คน ซึ่งการลงทะเบียนวานนี้ได้รับความสนใจเป็นอย่างมาก โดยหลังจากการลงทะเบียนในวันนี้เสร็จสิ้นแล้ว ในวันที่ 17 พฤศจิกายนนี้ยังให้สิทธิ์ผู้สูงอายุจำนวน 5 แสนคนได้ลงทะเบียนตั้งแต่เวลา 08.00 น.เป็นต้นไป โดยมาตรการดังกล่าวจะสิ้นสุดในเดือนมกราคมปีหน้า นอกจากนี้ รัฐบาลยังอยู่ระหว่างการเตรียมจัดทำโครงการเพื่อส่งเสริมการใช้จ่ายผ่าน G-Wallet ช่อง 2 เพิ่มเติมซึ่งจะมีการเปิดตัวการดำเนินการอย่างต่อเนื่อง